Document ID: 32004D0673

KOMISJONI OTSUS,
26. august 2004,
Malta Vabariigi taotluse kohta vähendatud käibemaksumäära kohaldamiseks elektritarnete suhtes
(teatavaks tehtud numbri K(2004) 3240 all)
(Ainult ingliskeelne tekst on autentne)
(2004/673/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. mai 1977. aasta kuuendat direktiivi 77/388/EMÜ kumuleeruvate käibemaksudega seotud liikmesriikide õigusaktide ühtlustamise kohta - ühine käibemaksusüsteem: ühtne maksubaas (1) (viimati muudetud direktiiviga 2004/66/EÜ, (2) eriti selle artikli 12 lõike 3 punkti b,
ning arvestades järgmist:
(1)
Kirjas, mis saabus komisjoni 18. juunil 2004, teatas Malta Vabariik komisjonile oma kavatsusest kohaldada elektritarnete suhtes vähendatud käibemaksumäära.
(2)
Kavandatud meede kujutab endast üldmeedet, millega vastavalt kuuenda käibemaksudirektiivi artikli 12 lõike 3 punktile b kohaldatakse elektritarnete suhtes vähendatud käibemaksumäära.
(3)
Kuna Malta elektrivõrk on väike ja eraldatud, on igasugune konkurentsimoonutuse oht siseturul välistatud. Malta ei kasuta praegu maagaasi, kuna tal puudub gaasivõrk ja -ühendus.
(4)
Lisaks on direktiiviga 2003/92/EÜ (3) muudetud kuuendas direktiivis 77/388/EMÜ sätestatud käibemaksueeskirju seoses elektritarnekohaga. Et tagada elektritarnete maksustamine riigis, kus neid tegelikult tarbitakse, maksustatakse need lõpptarbimisjärgus ehk üleandmisel ettevõtjalt ja turustajalt lõpptarbijale kohas, kus klient tegelikult kasutab ja tarbib toodet.
(5)
Kuna tegu on üldmeetmega, mille kohaldamisel ei nähta ette ühtegi erandit, peab eeldatav konkurentsimoonutuse oht olema olematu. Kuna kõnealuse direktiivi artikli 12 lõike 3 punktis b ette nähtud tingimus on täidetud, peab Maltal alates käesoleva otsuse teatavakstegemisest olema võimalik kohaldada nimetatud meedet,
ON VASTU VÕTNUD KÄESOLEVA OTSUSE:
Artikkel 1
Malta võib kohaldada 18. juuni 2004 saabunud kirjas edastatud meedet, mille eesmärk on kohaldada vähendatud käibemaksumäära elektritarnete suhtes, olenemata selle tootmis- või tarnetingimustest.
Artikkel 2
Käesolev otsus on adresseeritud Malta Vabariigile.
Brüssel, 26. august 2004

Labels: 2
18
14
0